Publicarea unei cereri de înregistrare a unei denumiri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2022/C 87/06)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1) în termen de trei luni de la data prezentei publicări.

DOCUMENT UNIC

„Lenticchia di Onano”

Nr. UE: PGI-IT-02651 – 15 decembrie 2020

DOP ( ) IGP (X)

1. Denumirea (denumirile) [a (ale) DOP sau IGP]

„Lenticchia di Onano”

2. Statul membru sau țara terță

Italia

3. Descrierea produsului agricol sau alimentar

3.1. Tipul de produs [enumerat în anexa XI]

Clasa 1.6. Fructe, legume și cereale, proaspete sau prelucrate

3.2. Descrierea produsului căruia i se aplică denumirea de la punctul 1

„Lenticchia di Onano” IGP se referă la semințele din specia Lens esculenta M. care aparțin cultivarelor „Lenticchia di Onano”, un ecotip local, și Eston și sunt cultivate în aria delimitată la punctul 4. La momentul comercializării, produsul prezintă următoarele caracteristici:

Caracteristici fizice:

Formă: lenticulară aplatizată

Dimensiune: diametru de 3-8 mm

Culoare: maro deschis, verzui variabil în intensitate și grad de marmorare (1-95 %) la suprafață

Înveliș: neted și subțire

Greutatea medie a 100 de semințe: cel puțin 4,50 g

Caracteristici organoleptice:

Nu este necesar ca semințele să fie lăsate la înmuiat înainte de fierbere și, chiar și după fierbere, rămân intacte, cu o pastă catifelată, fină și cremoasă.

Caracteristici chimice

Zaharuri totale: sub 1,5 %

Fier: cel puțin 6,5 mg/100 g

„Lenticchia di Onano” nu trebuie să prezinte nicio deteriorare a culorii sau a aspectului exterior care ar putea să îi compromită caracteristicile; toleranța totală maximă pentru boabe de linte despicate, pătate, deteriorate de gărgărițe sau decolorate este de 2,0 %. În plus, nerespectarea criteriilor privind dimensiunea este permisă pentru maximum 2,0 % din produsul uscat.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

3.4. Etape specifice ale producției care trebuie să se desfășoare în aria geografică delimitată

„Lenticchia di Onano” trebuie cultivată în aria delimitată la punctul 4.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

Tipurile de ambalaj autorizate sunt următoarele:

— pungi: între 250 g și 5 kg;

— pungi ambalate în atmosferă controlată (azot): între 250 g și 5 kg;

— saci: maximum 25 kg.

3.6. Norme specifice privind etichetarea produsului la care se referă denumirea înregistrată

Pe lângă simbolul grafic al UE, logoul IGP, mențiunile aferente și informațiile prevăzute de lege, eticheta prezentă pe ambalaj cuprinde, în mod obligatoriu, și următoarele informații suplimentare, scrise clar și lizibil, cu litere de tipar:

— denumirea „Lenticchia di Onano”, urmată de acronimul I.G.P. (indicație geografică protejată);

— numele, denumirea comercială și adresa producătorului și a ambalatorului.

Se interzice adăugarea oricărei informații care nu este prevăzută în mod expres. Se permite însă utilizarea unor mărci private, cu condiția ca acestea să nu aibă sens laudativ și să nu inducă în eroare consumatorii, precum și a denumirii exploatației de pe terenurile căreia provine produsul și a altor mențiuni care corespund adevărului și pot fi dovedite, permise de legislația națională, regională sau a Uniunii, cu condiția ca acestea să nu contravină scopurilor și conținuturilor prezentului caiet de sarcini.

Denumirea „Lenticchia di Onano” nu se traduce.

Logoul

Logoul indicației geografice protejate este următorul:

4. Delimitarea concisă a ariei geografice

Aria de producție a indicației geografice protejate „Lenticchia di Onano” cuprinde întregul teritoriu administrativ al următoarelor comune din provincia Viterbo: Acquapendente, Gradoli, Grotte di Castro, Latera, Onano și San Lorenzo Nuovo.

5. Legătura cu aria geografică

Cererea de recunoaștere a produsului „Lenticchia di Onano” se bazează pe reputația acestuia.

„Lenticchia di Onano” se bucură de o reputație solidă atât la nivel național, cât și la nivel internațional, inclusiv datorită numeroaselor aprecieri primite la nivel comercial.

Produsul „Lenticchia di Onano” a fost considerat întotdeauna simbolul agriculturii și al culturii gastronomice locale în aria sa de producție, delimitată la punctul 4, unde tradiția milenară, cu origini în vremea etruscilor, condițiile pedoclimatice favorabile și activitatea antreprenorială dinamică i-au întărit renumele și notorietatea.

Solurile în care crește „Lenticchia di Onano” sunt de origine vulcanică (complexul vulcanic Vulsini) și tind să fie afânate, să nu prezinte multe roci și pietre și să fie suficient de adânci și bogate în elemente chimice. Aceste particularități accentuează caracteristicile organoleptice ale produsului, făcând posibilă obținerea unor semințe cu o formă regulată și fără anomaliile morfologice tipice în cazul solurilor compacte.

Aceste soluri sunt bogate în mod natural în microelemente, în special în fier, de unde rezultă o serie de efecte benefice asupra culturii, inclusiv un conținut total scăzut de zaharuri, o aromă intensă și un bun termen de păstrare.

Reputația de care se bucură produsul pe piață este în creștere de la sfârșitul secolului al XIX-lea, fapt confirmat de numeroasele premii care i-au fost acordate în Italia și în străinătate.

Între sfârșitul secolului al XIX-lea și începutul secolului al XX-lea, produsul a început să fie identificat prin locul său de origine, Onano. Reputația acestei leguminoase a ajuns la apogeu în această perioadă. În 1874, produsul lenticchie dionane, sponsorizat de Comitetul agrar din Viterbo, a fost selectat de Direcția Agricultură din cadrul Ministerului pentru Agricultură, Industrie și Comerț din nou-creatul Regat al Italiei în vederea participării la Expoziția Universală de la Paris.

Lintea a fost cultivată pentru conținutul ridicat de fier și consumată de localnici pentru a compensa carența de carne. Există dovezi că lintea este cultivată în regiunea Viterbo începând din Evul Mediu și până în epoca modernă.

În colecția de Ordine, statute și legi comunale ale comunității și poporului din Onano, din 1561, importanța acestei leguminoase este evidențiată de amenzile severe aplicate persoanelor care furau plantele și produsul sau le provocau daune. Lintea nu era produsă pentru consumul propriu al cultivatorilor, ceea ce reiese și din faptul că, la începutul secolului al XVII-lea, administratorii locali au trebuit să îi oprească pe comercianții străini să cumpere toată lintea la piața săptămânală din Onano. În acest scop, s-a impus o limită maximă de 18 kg de persoană pentru vânzarea și exportul de linte (scrisoarea trimisă Consiliului comunității din Onano de către ducele Sforza în 1616).

Numeroase surse menționează istoria produsului „Lenticchia di Onano” între sfârșitul secolului al XIX-lea și începutul secolului al XX-lea, când produsul începe să fie caracterizat prin denumirea locului său de origine: Onano. În 1874, produsul lenticchie dionane, sponsorizat de Comitetul agrar din Viterbo, a fost selectat de Direcția Agricultură din cadrul Ministerului pentru Agricultură, Industrie și Comerț din nou-creatul Regat al Italiei în vederea participării la Expoziția Universală de la Paris. În perioada 1910-1911, produsul „Lenticchia di Onano” a participat la numeroase expoziții internaționale și a putut fi apreciat la Londra, Paris și Buenos Aires, unde i-au fost decernate premii întâi, diplome și medalii de aur pentru calitatea sa.

În 1934, produsul „Lenticchia di Onano” a fost selectat din nou dintre produsele tipice din Alta Tuscia și a fost prezentat în cadrul expoziției naționale pentru agricultură.

După cum a declarat Domenico Orzi, șeful școlii agricole din Viterbo, în Tuscia Agricola: „Școala noastră a fost în măsură să expună câteva specimene superbe de «Lenticchia di Onano» în secțiunea de fructe și legume. Aceste produse sunt tipice pentru provincia Viterbo și au devenit foarte importante, după cum o demonstrează producția lor medie anuală, care este de 600 de tone pentru linte.”

Mai multe dovezi ale recunoașterii pot fi găsite în Listino dei prezzi all’ingrosso praticati sulla piazza di Viterbo (Lista prețurilor de vânzare cu ridicata pentru piața din Viterbo), care, începând din 1936, conține o intrare separată, astfel încât să se poată face distincția între lenticchia comune (lintea comună) și „Lenticchia di Onano” (lintea de Onano), pentru aceasta din urmă existând o cotație și o piață, chiar și pentru comerțul cu ridicata, care erau diferite de cele ale produsului generic.

Între anii 1950 și anii 1960, „Lenticchia di Onano” a continuat să fie căutată și consumată în principal în provinciile Viterbo și Roma, deși nu lipsea nici cererea venită din alte regiuni și din străinătate.

Faptul că produsul „Lenticchia di Onano” a fost inclus – unicul produs din categoria lintei, de altfel – în acordul din 1964 încheiat între Italia și Franța pentru protecția denumirilor și a originilor mai multor produse agroalimentare demonstrează existența unei piețe străine [Convenția privind protecția denumirilor de origine, a indicațiilor de origine și a denumirilor anumitor produse (cu protocol și anexe), semnată la Roma la 28 aprilie 1964, înregistrată în Franța la 27 ianuarie 1970, Culegerea de tratate a Organizației Națiunilor Unite, vol. 712, nr. 10233, New York 1972, p. 356].

Deși gusturile alimentare și cererile pieței au avut un impact puternic asupra producției de linte la nivel național, „Lenticchia di Onano” a continuat să își mențină cota de piață, susținută fiind de istoria sa și de solida sa reputație, recunoscute și de Institutul Național de Statistică din Italia (ISTAT) în Anuarul de statistică agrară, produsul figurând în tabelul „Produse/piețe și calități” din anuar deja din 1970 [ISTAT, Annuario di statistica agraria (Anuarul de statistică agrară), vol. XVIII, Roma, 1972, p. 242].

În zilele noastre, în tabelele de statistică și de prețuri curente nu se mai face distincția între prețurile lintei comune și prețurile altor tipuri de linte legate de anumite locuri de origine. În orice caz, produsul beneficiază de recunoaștere în broșurile publicitare pentru produse incluse în „sisteme de calitate” legate de specialitățile regiunii Lazio, broșuri care sunt distribuite prin canalele de comercializare ale principalilor comercianți italieni cu amănuntul și în care se indică întotdeauna originea „Lenticchia di Onano”, în vederea diferențierii acestui tip de linte de tipurile comune. Prețul per kg este, de asemenea, diferit pentru cele două tipuri de linte: între 7,20 și 11,00 EUR/kg pentru „Lenticchia di Onano” și între 2,30 și 4,50 EUR/kg pentru lintea generică.

Lintea „Lenticchia di Onano” este ingredientul de bază al multor rețete tradiționale din zonă și este apreciată de bucătari-șef și de experți în gastronomie datorită gustului său distinctiv și a faptului că se gătește rapid și rămâne întreagă după fierbere. Această linte este considerată, încă din 1931, un produs de nișă în recenziile pentru vinuri și gastronomie, datorită faptului că este „extrem de renumită și exportată pe scară largă” [Touring Club Italiano, Guida Gastronomica d’Italia (Ghidul gastronomic al Italiei), 1931] și figurează și în prezent în ghidurile de largă circulație dedicate descoperirii aromelor zonei [cum ar fi Tuscia a tavola (La masă în Tuscia), de Italo Arieti, 1996, sau Guide ai sapori e ai piaceri (Ghiduri pentru delicii culinare și activități recreative), dedicate Romei și regiunii Lazio sau regiunii Tuscia, din La Repubblica și L’Espresso, 2021]. „Lenticchia di Onano” apare în Il Golosario. Guida alle cose buone d’Italia (Enciclopedia gustului. Ghidul deliciilor Italiei), de Paolo Massobrio (ediția unică, 2021), precum și în Slow Food Revolution (Revoluția Slow Food), de Carlo Petrini (Slow Food Editore, 2005) și în Almanacco Slow Food. Prodotti e ricette per un anno (Almanahul Slow Food. Produse și rețete pentru un an), de Carlo Bogliotti (Slow Food Editore, 2021).

Produsul poate fi degustat și în restaurantele din Roma, unde este legat în mod tradițional de petrecerile de Anul Nou, ca semn de bun augur și belșug.

Produsul „Lenticchia di Onano” este unul dintre produsele tipice ale bucătăriei regionale din Lazio, fiind cunoscut și în străinătate, unde este promovat de bucătari-șef renumiți pentru bucătăria italiană. În 2008, revista americană Women’s Wear Daily (WWD), considerată biblia internațională a modei, a sugerat cititoarelor sale „Lenticchia di Onano”, printre recomandările de „specialități de sezon” care te încălzesc iarna (https://wwd.com/fashion-news/fashion-features/in-season-winter-treats-1868335 – link accesat la 26 iunie 2021).

Lazanele cu linte de Onano, pe de altă parte, sunt menționate de Aliza Green, celebrul bucătar-șef și expert culinar din Philadelphia, în cartea sa Making Artisan Pasta (Paste făcute în casă) (Quarry Books, 2012).

Guy Grossi, bucătar-șef italo-australian, a inclus „Lenticchia di Onano” în cartea sa de bucate Love Italy (Dragoste pentru Italia) (Penguin Random House, 2013), dorind să pună în valoare eforturile cultivatorilor care țin vie producția acestei leguminoase străvechi.

Tot din Australia, bucătarul-șef Stefano „Steve” Manfredi menționează „Lenticchia di Onano” drept unul dintre produsele prețioase ale regiunii Lazio, afirmând că acest produs este „highly regarded” (deosebit de apreciat) [Stefano Manfredi’s Italian Food (Mâncarea italiană a lui Stefano Manfredi), Fairfax book, Crows Nest, 2013].

Gino D’Acampo, un bucătar-șef napolitan extrem de popular în Regatul Unit datorită emisiunilor sale televizate, dedică istoriei lintei de Onano un paragraf în cartea sa de bucate Gino’s Italian Coastal Escape. A Taste of Italy from the Aeolian Islands to Elba (Escapada lui Gino pe coasta italiană. Gustul Italiei din Insulele Eoliene până în Elba), (Hodder&Stoughton, 2017).

Ar trebui menționat și faptul că există un festival anual dedicat produsului „Lenticchia di Onano”, care are loc în fiecare an începând din 1964, cu excepția unor circumstanțe excepționale. Organizat de comuna Onano cu ocazia ritualurilor legate de cultul Sfântului Trifon, festivalul are loc în săptămâna vacanței de Adormirea Maicii Domnului.

Reputația denumirii „Lenticchia of Onano” este confirmată pe internet de cele peste 5 000 de rezultate obținute la o căutare cu Google.

„Lenticchia di Onano” este înregistrată pe lista produselor agroalimentare tradiționale din regiunea Lazio.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

Textul consolidat al caietului de sarcini este disponibil la adresa http://www.politicheagricole.it/flex/cm/pages/ServeBLOB.php/L/IT/IDPagina/3335

sau

accesând direct pagina principală a site-ului Ministerului Politicilor Agricole, Alimentare și Forestiere (www.politicheagricole.it) și făcând clic pe „Qualità” (în partea superioară dreaptă a ecranului), apoi pe „Prodotti DOP IGP STG” (pe laterala stângă a ecranului) și apoi pe „Disciplinari di Produzione all’esame dell’UE”.

(1) JO L 343, 14.12.2012, p. 1.